Euroopan parlamentin päätöslauselma uuden komission valitsemisesta



Virallinen lehti nro 201 E , 18/08/2005 s. 0113 - 0114



P6_TA(2004)0063 Komission valitseminen (päätöslauselma) Euroopan parlamentin päätöslauselma uuden komission valitsemisesta Euroopan parlamentti, joka - ottaa huomioon 22. heinäkuuta 2004 toimitetun äänestyksen, jossa Barroso valittiin komission puheenjohtajaksi, - ottaa huomioon komission puheenjohtajaksi valitun Euroopan parlamentille heinäkuussa 2004 ja 26. ja 27. lokakuuta 2004 sekä puheenjohtajakokoukselle 21. lokakuuta 2004 ja 5. marraskuuta 2004 antamat lausumat, - ottaa huomioon valiokuntien järjestämien kuulemisten yhteydessä kunkin nimetyn komission jäsenen antamat kirjalliset ja suulliset lausumat sekä valiokuntien puheenjohtajien ehdokkaista kuulemisten jälkeen laatimat arviot, - ottaa huomioon, että puheenjohtajaksi valittu Barroso päätti 27. lokakuuta 2004 — kuulemisten arvioinnin sekä Euroopan parlamentissa käydyn keskustelun jälkeen — peruuttaa Euroopan parlamentille esitetyn ehdotuksen uuden komission kokoonpanosta, - ottaa huomioon valitun puheenjohtajan puheenjohtajakokoukselle 5. marraskuuta 2004 virallisesti esittelemän, uutta komissiota koskevan ehdotuksen sekä hänen Euroopan parlamentille 17. marraskuuta 2004 antamansa lausuman, - ottaa huomioon parlamentin valiokunnissa 15. ja 16. marraskuuta 2004 järjestetyt ylimääräiset kuulemiset sekä näiden kuulemisten jälkeen nimetyistä komission jäsenistä laaditut arviot, - ottaa huomioon Euroopan parlamentin ja komission välisiä suhteita koskevan puitesopimuksen, sellaisena kuin puheenjohtajakokous sen hyväksyi 29. kesäkuuta 2000, - ottaa huomioon EY:n perustamissopimuksen 214 artiklan, - ottaa huomioon sopimuksen Euroopan perustuslaista, - ottaa huomioon työjärjestyksen 99 ja 103 artiklan, A. ottaa huomioon, että EY:n perustamissopimuksen 213 artiklan 1 kohdassa määrätään, että komission jäsenet "valitaan heidän yleisen pätevyytensä perusteella" ja että heidän riippumattomuutensa "on kiistaton", B. katsoo, että tulevaisuuden haasteet huomioon ottaen komission pitää pystyä palvelemaan Euroopan unionin yleistä etua, jotta Euroopasta voi tulla johtava kansainvälinen toimija, joka tukee rauhaa, turvallisuutta ja tervettä taloudellista ja sosiaalista kehitystä, C. katsoo, että tässä yhteydessä itsenäisyys, riippumattomuus kansallisista eduista ja puolueettomuus, EU:n arvojen ja tavoitteiden noudattaminen sekä eturistiriidattomuus ovat tärkeimmät tekijät Euroopan kansalaisten luottamuksen saavuttamisessa, D. ottaa huomioon, että parlamentti totesi epäkohtia tiettyjen komission jäsenehdokkaiden tapauksessa ja oli pettynyt siihen, että joidenkin ammatillinen pätevyys ja kokemus ovat puutteellisia; 1. pitää myönteisenä hyväksymismenettelyn demokraattista ja oikeudellista validiutta ja sen panosta hyvän työskentelyilmapiirin luomiseen komission ja parlamentin välille, koska niitä unioni tarvitsee; 2. suhtautuu myönteisesti puheenjohtajaksi valitun Barroson toteuttamiin toimiin hänen esiteltyään uuden komission kokoonpanon 4. marraskuuta 2004; pitää kuitenkin valitettavana, ettei mahdollisiin eturistiriitoihin ole tähän mennessä löydetty varsinaista ratkaisua; vaatii näin ollen pikaisia toimia käytännesääntöjen täytäntöönpanoa koskevien menettelyjen yksityiskohtaista määrittelemistä varten; 3. odottaa, että uusi komissio soveltaa täysimääräisesti puheenjohtajaksi valitun Barroson täysistunnossa 26. lokakuuta 2004 antamia erityisiä sitoumuksia siitä, että hänen johtamansa komissio aktiivisesti suojelee ja edistää perusoikeuksia ja tasavertaisia mahdollisuuksia sekä tukee ja edistää syrjinnän torjuntaa ja seuraa tarkasti sitoumusten soveltamista; 4. pyytää, että Euroopan parlamentin ja komission tekemää puitesopimusta, jolla säädellään näiden toimielinten kahdenvälisiä suhteita, tarkistetaan ja ajantasaistetaan mahdollisimman pian siten, että siihen sisällytetään puheenjohtajaksi valitun Barroson uuden komission puolesta antamat sitoumukset; 5. pyytää, että näiden sitoumusten perusteella sopimukseen sisällytetään seuraavat kohdat: a) jos Euroopan parlamentti epää luottamuksensa joltakin komission jäseneltä (edellyttäen, että tällä kannalla on sisällöllinen ja muodollinen poliittinen tuki), komission puheenjohtaja harkitsee vakavasti, onko tarpeen pyytää tätä komission jäsentä eroamaan; puheenjohtajan on joko pyydettävä kyseistä jäsentä eroamaan tai perusteltava parlamentille päätöksensä olla pyytämättä jäsenen eroa, b) jos jäsen eroaa, hänen tilalleen tuleva komission jäsen ei esiinny parlamentissa eikä neuvostossa virallisessa ominaisuudessa ennen kuin hänen nimityksensä on hyväksytty tavanomaista parlamentaarista menettelyä noudattaen (kuuleminen ja äänestys täysistunnossa), c) jos komission puheenjohtaja tekee komission toimikauden kuluessa muutoksia salkkujakoon, asianomaisiin komission jäseniin sovelletaan samaa menettelyä, d) komission puheenjohtaja on vastuussa siitä, että havaitaan eturistiriidat, jotka estävät komission jäsentä hoitamasta tehtäviään; puheenjohtaja on vastuussa myös tällaisen tilanteen edellyttämistä jatkotoimista, e) komissio laatii unionin monivuotisen työohjelman tiiviissä yhteistyössä Euroopan parlamentin ja sen elinten kanssa ja koordinoi sitä niiden kanssa, f) komission jäsenten on ensisijaisesti varmistettava, että komissio on edustettuna täysistunnoissa ja Euroopan parlamentin valiokuntien kokouksissa; on sovittava, että komissio ilmoittaa päätöksistään, ehdotuksistaan ja aloitteistaan Euroopan parlamentille välittömästi ja mieluiten täysistunnossa, g) Euroopan parlamentin kanssa käytävän jatkuvan vuoropuhelun puitteissa komission puheenjohtaja ja toimielinten välisistä suhteista vastaava komission varapuheenjohtaja luovat vakituisen käytännön, jonka mukaan he ovat säännöllisesti yhteydessä puheenjohtajakokoukseen, h) sitoutuminen jatkotoimiin, jos parlamentti pyytää komissiota esittämään lainsäädäntöehdotuksen perustamissopimuksen 192 artiklan nojalla; komissio joka tapauksessa ilmoittaa Euroopan parlamentille säännöllisesti, mihin toimiin se aikoo ryhtyä vastauksena parlamentin hyväksymiin kantoihin erityisesti silloin, kun se ei aio noudattaa niitä, i) asiakirjojen saamista yleisön tutustuttavaksi koskevan asetuksen (EY) N:o 1049/2001 [1] muuttaminen siten, että määritellään paremmin avoimuussäännöt, jotka koskevat lainsäädännön valmistelua, komiteamenettelyä ja Euroopan unionin lainsäädännön täytäntöönpanoa jäsenvaltioissa sekä luottamuksellisia asiakirjoja, j) komission jäsenten menettelysäännöt lähetetään Euroopan parlamentille lausuntoa varten, ja lausunto on otettava huomioon, k) komissio ryhtyy kaikkiin mahdollisiin toimiin informoidakseen parlamenttia nykyistä paremmin unionin lainsäädännöstä ja kansainvälisistä sopimuksista viimeksi mainittuja koskevien neuvottelujen käynnistymisestä alkaen; 6. kehottaa puhemiestä välittämään tämän päätöslauselman neuvostolle ja uudelle komissiolle. [1] EYVL L 145, 31.5.2001, s. 43. --------------------------------------------------